《过崇效寺访雪坞上人》
清代·汪文柏

墟里绽寒烟，平林扶秋霁。眷兹了心人，苦吟为活计。

夙披霞上篇，未觏心先契。漱茗粲周旋，剧谈忘久憩。

泛览《大藏》书，深研百千偈。性海慕《华严》，从师探密谛。

藤叶飏轻幡，黄花补金砌。屋角枣垂红，素令偏新丽。

静对茁清思，启轩延远睇。复恐俗物来，预戒禅关闭。

作者简介：安徽休宁人，原籍浙江桐乡。康熙间，官兵马司指挥，三载归里。工诗，善画墨兰，雅秀绝俗，亦工山水小品。晚年手定诗稿《柯亭余习》，朱彝尊序之。又有《古香楼吟稿》等。